Mikkel Bjørn (DF), 2025-04-03:
Forslaget i dag handler ikke om jura og konventioner.
Det handler om Danmarks ret til at beskytte sig selv og om vores evne og vilje til at sige fra, når internationale aftaler underminerer det, som vi som nation har krav på at værne om: vores suverænitet, vores sikkerhed og vores ret til selv at bestemme, hvem der skal have del i den mest ærefulde gave, vi som folk kan give, nemlig den danske indfødsret.
Med det her beslutningsforslag ønsker vi i Dansk Folkeparti, at Danmark udtræder af FN's konvention om begrænsning af statsløshed.
For den konvention, der er indgået i en anden tid og under andre forudsætninger, er i dag blevet en spændetrøje, der forhindre os i at føre en ansvarlig, forsvarlig og dansk udlændingepolitik.
Konventionen tvinger os til at lempe kravene for statsløse, også når de ikke har nogen tilknytning til Danmark overhovedet – selv når de ikke kan sproget, selv når de ikke deler vores værdier, ja, selv når de har begået forbrydelser, som burde diskvalificere enhver fra at blive en del af det danske fællesskab.
I dag kan en person, der er født statsløs i Danmark, opnå dansk statsborgerskab, selv hvis personen er dømt for vold, narkokriminalitet, voldtægt, uagtsomt manddrab, ja, endda pædofili.
De kan stadig få dansk statsborgerskab.
Hvorfor?
Det er ikke, fordi det er fornuftigt, og ikke, fordi det er i Danmarks interesse, men fordi det er skrevet ind i en utidig aftale.
Socialdemokratiets egen daværende justitsminister Morten Bødskov gav for år tilbage statsborgerskab til en PET-advaret terrormistænkt statsløs, fordi Socialdemokratiet dengang som nu giver forrang til juridisk humanisme frem for sund fornuft og nationalt ansvar.
Skal Danmark virkelig være forpligtet til at give dansk statsborgerskab til folk, der ikke respekterer vores land og dets love, eller som udgør en decideret sikkerhedsrisiko mod Danmark?
Skal vi være bundet af en konvention, der hindrer os i at beskytte os selv mod dem, der vender Danmark ryggen, eller – værre endnu – dem, der ønsker Danmark ondt?
Det mener vi i Dansk Folkeparti ikke.
Statsborgerskab skal ikke være en automatisk rettighed.
Det skal være en belønning, en tillidserklæring, noget, man gør sig fortjent til gennem handling, gennem loyalitet og gennem viljen til at være en del af det danske folk.
Som Grundtvig formulerede det: Indfødsretten udspringer af folkets ejendomsret og arveret til sit fædrene land, men bør aldrig gives uden hensyn til det almindelige bedste.
Danmark er ikke et herberg.
Det er et hjem, og vi inviterer ikke hvem som helst indenfor – det bør vi i hvert fald ikke – slet ikke dem, der slår hånden af vores værdier og i værste fald har forsøgt at skade os.
Når vi i dag foreslår udtrædelse af statsløsekonventionen, gør vi det ud fra en dybtfølt kærlighed til Danmark.
For det er vores ansvar at forvalte statsborgerskabet med den omhu, det kræver.
Det er ikke Danmark, der skylder nogle mennesker dansk statsborgerskab.
Det er dem, der ønsker et dansk statsborgerskab, der skylder Danmark at bevise, hvorfor det vil være en god investering for Danmark.
Derfor beder vi jer, kære kolleger, om at lytte, ikke til konventioner, ikke til teknokrater, men til det danske folks uro og længsel efter en tryg, retfærdig og selvbestemmende nation.